Valentin Veizi

Valentin Veizi është një prej kompozitorëve më të suksesshëm në Shqipëri, disa herë fitues çmimesh kombëtare dhe ndërkombëtare.  Ai fitoi dy herë rrjesht Festivalin Kombëtar në vitet 1996 dhe 1997 me këngë të kënduara nga Elsa Lila.

Edukimi

1974-1978 : Gjimnazi, Shkolla Muzikore, Tiranë.
1980-1984 : Akademia e lartë e Arteve/Dega Kompozicion, Tiranë.

Veprimtaria

Midis viteve 1984 dhe 1989 Veizi shërben si profesor muzike në Gjimnazin e Beratit.

Në Mars të vitit 1984 Valentini bën hapat e para në krijimtarinë e tij muzikore me disa këngë të transmetuara në RadioTelevizionin Shtetëror.

Për herë të parë në skenë paraqitet në "Koncertin e Pranverës" të vitit 1995 me këngën "Ne dhe Deti".

Një vit më vonë Valentini fiton vendin e dytë në Festivalin e Këngës me "Erdhi Pranvera" të kënduar nga Kozma Dushi.

Në vitet në vijim Valentini merr pjesë në konkurse të ndryshme dhe prezanton Shqipërinë suksesshëm në disa veprimtari ndërkombëtare.  Ai do të drejtonte artistikisht "Ansamblin e Këngëve dhe Valleve" në konkurrimin në Stamboll të Turqisë. Gjatë viteve 1990-1993 Valentini drejton Seksionin e Muzikës në qytetin e Beratit. Ai është edhe Drejtori Artistik i aktivitetit muzikor të këtij qyteti. Gjatë viteve 1994-1996 Veizi punon si specialist i  muzikës për Institutin e Folklorit dhe merr pjesë aktive në festivale të ndryshme të muzikës popullore, ndër të cilët edhe i mirënjohuri "Festivali Folklorik i Beratit". Ndërkohë ai vazhdon të shkruajë këngë të muzikës së lehtë si dhe muzikë për drama dhe komedi, simfoni për orkestër, etj.

Midis viteve 1996-1998 Valentin Veizi drejton aktivitetin muzikor të "Kishës Rilindja" në Tiranë. Gjatë punës në "Kishën Rilindja" ai publikon edhe një album me këngë adhurimi të titulluar "O Zoti Ynë" në vitin 1993. Njëkohësisht kompozon, midis të tjerash, edhe një poeme simfonike të titulluar "Legjendë për Ilirët"

Gjatë vitit 1996 ai zbulon zërin e Elsa Lilës dhe e tërheq këngëtaren e re nga skena e Festivalit të Fëmijëve për në skenën e madhe të Festivalit Kombëtar. Aktiviteti i palodhur muzikor i Valentin Veizit njihet dhe shpërblehet plotësisht në "Fest '96" kur ai fiton bujshëm vendin e parë me këngën "Pyes Lotin" të kënduar nga Elsa Lila. Suksesi i dyve Veizi/Lila do të përsëritet një vit më vonë me këngën "Larg Urrejtjes" e cila gjithashtu rrëmben vendin e parë në 'Fest '97"

Në vitin 1998 Valentin Veizi fiton vendin e parë në festivalin ndërkombëtar "Discovery '98" në Vrana të Bullgarisë. Dhe vendin e dytë në konkurrimin tjetër "Voice of Asia".

Në nëntor 1998, në Festivalin Ndërkombëtar të Këngës “FIDOF” në Los Angeles, SHBA, kënga “Mall” e kompozuar enkas për këtë aktivitet u përzgjodh ndër 13 finalistët nga mbi 500 krijime nga e gjithë bota.

Në vitin 1999, Valentin Veizi jepet nënshtetësia amerikane me motivacionin “Alien of Extraordinary Ability” (i huaj me aftësi të jashtëzakonshme). 

Në vitin 2016, Orkestra Simfonike e Radio Televizionit Shqiptar, nën drejtimin e dirigjentit italian Leonardo Quadrini, realizoi premierën botërore të poemës simfonike “The Triumph of Glory” (“Triumfi i lavdisë”), kompozim te cilin Veizi ja ka dedikuar  heronjve dhe viktimave të maratonës së Bostonit më 15 prill 2013.

Në vitin 2020, kompozoi muzikën e filmit “I Love Tropoja” me regji të Ermal Mamaqit. Ky kompozim, në edicionin e parë të “Noli Film Festival” të mbajtur në Boston në vitin 2024, u nderua me çmimin e parë.

Ndërkohë Valentini jeton pranë Boston, Massachusetts në Shtetet e Bashkuara me bashkëshorten Pranvera Veizi (artiste e trupës së Estradës së Beratit) dhe fëmijet Erli dhe Dëbora.

Kategoria:Biografi shqiptare
Kategoria:Muzikantë shqiptarë
Kategoria:Kompozitorë shqiptarë
Kategoria:Njerëz që jetojnë